六月周次公俞伯輝余子壽共飲
作者：韓淲
朝代：宋

paragraphs: 煮餠了長夏，飽外非所憂。
既和以滑甘，亦用冷煖投。
芼之蔬茹嘉，一筯真良謀。
風軒置盆水，簾虛漾林幽。
更催石鼎煎，瀹此茗雪甌。
且足爲口腹，庶得少遲留。
山房無六月，微凉已颼颼。
庚伏始云中，不日天下秋。
善來二三友，閒身宜自由。
步可著兩履，汎可掉扁舟。
破壁委窮巷，孤城带芳洲。
初傳多黍稌，忽詔捕螟蟊。
但畏妨我詩，恒饑思難抽。